Фэбагъэу ахэлъым уегъэгупсэфы — Адыгэ макъ\nФэбагъэу ахэлъым уегъэгупсэфы\nРедактор 15.12.2021 15.12.2021 КУЛЬТУРЭР, КЪЭБАРЫКlЭХЭР\nКъыблэм щызэлъашIэрэ сурэтышIэу, тарихъ­лэжьэу Лариса Ушаковам тыкъэзыуцухьэрэ дунаим идэхагъэ фэгъэхьыгъэ IофшIагъэу къыгъэнагъэхэм якъэгъэлъэгъон Мыекъуапэ къыщызэIуахыгъ.\nКъокIыпIэм щыпсэурэ лъэпкъ­хэм искусствэхэмкIэ я Къэралыгъо музей и Темыр-Кавказ къутамэ ипащэу ШъэуапцIэкъо Аминэт зэхахьэр зэрищагъ.\nЛариса Ушаковар къалэу Грознэм къыщыхъугъ. Ростов къэралыгъо кIэлэегъэджэ апшъэ­рэ еджапIэм художественнэ графикэмкIэ ифакультет къыухыгъ. Къыблэ федеральнэ университетым икафедрэ ипащэу 2012-рэ илъэсым къыщыублагъэу Iоф ышIагъ.\nУрысыем исурэтышIхэм я Союз хэтэу Л. Ушаковам живописым, графикэм иIэпэIэсэныгъэ къащызэIуихыгъ. Урысыем культурэмкIэ изаслуженнэ IофышI, профессор. Я XVIII — XX-рэ лIэшIэгъухэм дунаим исурэтышI анахь цIэрыIохэм ахалъытагъ.\nИгъонэмысэу ищыIэныгъэ ыухыгъэми, искусствэм IофшIэгъэ ин къыщигъэнагъ. Адыгэ Республикэм культурэмкIэ и Министерствэ иотдел ипащэу Шэуджэн Бэлэ зэхахьэм къыщиIуагъ Л. Ушаковам исурэтхэм фэбагъэ зэрахэлъыр. ЩыIэныгъэм изытет къыраIотыкIы.\n«Пчыхьэм иорэдышъу», «ХыIушъомрэ чъыгхатэмрэ», «Щагу псэупIэр», фэшъхьаф сурэтхэр шъо зэфэшъхьафхэмкIэ гъэкIэрэкIагъэх. Щагум итеплъэ къэзыгъэлъэгъорэ сурэтыр адыгэ къуаджэм щытлъэ­гъухэрэм ятэгъапшэ. Унэр, чъыгхэр, къэгъагъэхэр, фэ­шъхьафхэри зэдештэх, гупсэ-фы­пIэу зэрэщытхэм къегъэ­дахэх.\nАдыгэ Республикэм исурэтышIхэм я Союз ипащэу Елена Абакумовар, республикэм исурэтышI цIэрыIохэу Эдуард Овчаренкэр, Хъуажъ Рэмэзан зэхахьэм къыщыгущыIагъэх. Л. Ушаковар искусствэр зыгъэбаигъэ сурэтышIхэм зэ­ращыщыр къыхагъэщыгъ.\nЛариса Ушаковам исурэт 58-рэ музеим къыщагъэлъагъо. Зэхахьэм студентхэр, искусствэхэмкIэ еджапIэхэм защызыгъасэхэрэр, кIэлэегъаджэ-\nхэр хэлэжьагъэх. Адыгэ Респуб­ликэм искусствэхэмкIэ икIэ­лэцIыкIу еджапIэу Лъэцэрыкъо Кимэ ыцIэ зыхьырэм ­икIэлэегъаджэу, сурэтышI IэпэIасэу Абрэдж Гощэфыжь къыIуагъ Лариса Ушаковам тыкъэзыуцухьэрэ дунаир дахэу сурэтхэмкIэ къызэригъэ­лъэгъуагъэр. Ащ иэскизхэмкIэ Кипр итарихъ музей агъэ­кIэрэкIагъ. Хэгъэгу, дунэе къэгъэлъэгъонхэм щытхъуцIэхэр къащыдихыгъ.\n2022-рэ илъэсым, щылэ мазэм и 9-м нэс музеим къэгъэлъэгъонхэр щыкIощтых.\nПредыдущая Зэгъэпшэнхэм уагъэгъуазэ\nСледущая Адыгэ къэIуакIэхэр